ઇન્દર મોહન, રોહિત જુગરાજ, કાર્તિક જોબનપુત્રા અને છેલ્લે આ ગૌતમ વોરા… વિવેકાના પ્રેમીઓની યાદી બહુ મોટી છે. ઇન્દર મોહન પછી તેની જિંદગીમાં (માધ્યમોની જાણ મુજબ) આવેલો રોહિત જુગરાજ એટલે રામગોપાલ વર્માની ‘જેમ્સ’ અને કુણાલ ખેમુ અભિનીત ‘સુપરસ્ટાર’નો દિગ્દર્શક. સંબંધો એટલા તો ગાઢ બની ગયા કે બંનેએ લગ્નની જાહેરાત પણ કરી નાખેલી. ૨૦૦૬ની એ વાત. એ વખતે વિવેકા ૩૩ની હતી. એટલે સ્વાભાવિક જ હવે તેને ઠરીઠામ થવું હતું. સામે પક્ષે રોહિત પણ તૈયાર હતો. એ વખતે આપેલી મુલાકાતમાં વિવેકાએ લગ્ન સાદાઈથી કરવાનો ઇરાદો જાહેર કર્યો હતો અને હનીમૂન માટે પણ મોરેશિયસ જવાની ઇચ્છા વ્યક્ત કરી હતી. માતાની ઇચ્છા હોવાથી પોતે લાલ સાડી પહેરશે અને પાર્ટી માટે કોટનનો સફેદ ડ્રેસ પહેરશે ત્યાં સુધીનું નક્કી હતું. જો અખબારી અહેવાલોને સાચા માનીએ તો રોહિત સલમાનની જેમ ભારે પઝેસિવ પ્રેમી હતો. તે વખતોવખત હિંસક પણ બની જતો. વિવેકા સાથે ગાળાગાળી પણ કરતો. આમ છતાં બંનેના સંબંધો લગ્ન વગર બે વર્ષ ચાલ્યા અને પછી એકાએક બંને જુદાં પડી ગયાં.